Diari Oficial de la Generalitat Valenciana


Sumari del DOGV 2480, del 30-03-1995 (1995/834262)

REIAL DECRET 211/1995, de 10 de febrer, sobre ampliació de mitjans adscrits als serveis traspassats a la Comunitat Valenciana en matèria de sanitat agrària.
------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1995/02/10/211/dof/vci/html**

### Dades del document

Número de DOGV
:   2480

Data del DOGV
:   30-03-1995

Secció del DOGV
:   DISPOSICIONS GENERALS

Número del document
:   1995/834262


Data del document
:   10-02-1995

Organisme emissor
:   Presidència de la Generalitat

Tipus de document
:   Reial decret

REIAL DECRET 211/1995, de 10 de febrer, sobre ampliació de mitjans adscrits als serveis traspassats a la Comunitat Valenciana en matèria de sanitat agrària.   
Mitjançant el Reial Decret 1.294/1985, de 17 de juliol, es va aprovar l'acord de la Comissió Mixta de Transferències Administració de l'Estat-Comunitat Valenciana, pel qual es traspassaven les funcions i els serveis adscrits a aquests en màteria de laboratoris agraris i de sanitat i producció animal.  
En la llista de béns, drets i obligacions que es van traspassar mitjançant el dit acord no es van incloure determinats mitjans, el traspàs efectiu dels quals a la Comunitat Valenciana resulta necessari per al desenvolupament i l'execució de les funcions i els serveis assumits per aquesta.  
El Reial Decret 4.015/1982, de 29 de desembre, determina les normes i el procediment a què han d'ajustar-se els traspassos de funcions i serveis de l'estat a la Comunitat Valenciana.  
De conformitat amb el que es disposa en el reial decret esmentat, que també regula el funcionament de la Comissió Mixta de Transferències, prevista en la disposició transitòria 4.ª de l'Estatut d'Autonomia de la Comunitat Valencia, aquesta comissió va prendre, en la reunió del dia 16 de gener de 1995, l'acord oportú, la virtualitat pràctica del qual exigeix que l'aprove el Govern mitjançant un reial decret.  
Per això i donant compliment al que es disposa en la disposició transitòria 4.ª de l'Estatut d'Autonomia de la Comunitat Valenciana, a proposta del ministre per a les Administracions Públiques i amb la deliberació prèvia del Consell de Ministres en la sessió del dia 10 de febrer de 1995,  
DECRETE  
Article primer  
Aprovar l'acord pres el dia 16 de gener de 1995 per la Comissió Mixta de Transferències Administració de l'Estat-Comunitat Valenciana, prevista en la disposició transitòria 4.ª de l'Estatut d'Autonomia de la Comunitat Valenciana, sobre l'ampliació de mitjans adscrits als serveis traspassats a la Comunitat Valenciana en matèria de sanitat agrària.  
Article segon  
En conseqüència, queden traspassats a la Comunitat Valenciana els béns, els drets, les obligacions, el personal i els crèdits pressupostaris que figuren en les llistes adjuntes al mateix acord de la comissió mixta, que s'inclou com a annex d'aquest reial decret, en els termes i les condicions que s'hi especifiquen.  
Article tercer  
L'ampliació de mitjans adscrits als serveis traspassats a què fa referència aquest reial decret tindran efectivitat a partir del dia assenyalat en el mateix acord de la comissió mixta esmentada, sense perjudici que el Ministeri d'Agricultura, Pesca i Alimentació produïsca, fins a l'entrada en vigor d'aquest reial decret, si s'escau, els actes administratius que calga per al manteniment dels serveis en el mateix règim i nivell de funcionament que tingueren en el moment de la presa de l'acord.  
Article quart  
El Ministeri d'Economia i Hisenda donarà de baixa, en els conceptes pressupostaris corresponents, els crèdits pressupostaris que es detallen en la llista número 3 de l'annex i els trasferirà als conceptes habilitats en la secció 32 dels pressupostos generals de l'estat, destinats a finançar el cost dels serveis assumits per les comunitats autònomes, una vegada que l'Oficina Pressupostària del Ministeri d'Agricultura, Pesca i Alimentació trameta al departament esmentat els respectius certificats de retenció de crèdit, a fi de donar compliment al que es disposa en la Llei 41/1994, de 30 de desembre, de Pressupostos Generals de l'Estat per a 1995.  
DISPOSICIó FINAL úNICA  
Aquest reial decret es publicarà alhora en el Butlletí Oficial de l'Estat i en el Diari Oficial de la Generalitat Valenciana i tindrà vigència des de l'endemà de la publicació.  
Madrid, 10 de febrer de 1995  
JOAN CARLES R.  
El ministre per a les Administracions Públiques  
JERóNIMO SAAVEDRA ACEVEDO  
ANNEX  
El Sr. Antonio Bueno Rodríguez i la senyora María Blanca Blanquer Prats, secretaris de la comissió mixta prevista en la disposició transitòria 4.ª de l'Estatut d'Autonomia de la Comunitat Valenciana,  
CERTIFIQUEN  
Que en el Ple de la Comissió Mixta de Transferències del dia 16 de gener de 1995, es va prendre un acord sobre l'ampliació dels mitjans adscrits als serveis traspassats a la Comunitat Valenciana en matèria de sanitat agrària, en els termes que s'expressen a continuació:  
A) Normes constitucionals i estatutàries en què s'empara l'ampliació de mitjans  
La Constitució espanyola, en l'article 148.1.7, disposa que les comunitats autònomes podran assumir competències en matèria d'agricultura i ramaderia, d'acord amb l'ordenació general de l'economia.  
Per la seua banda l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 34.4 que, d'acord amb les bases i l'ordenació de l'activitat econòmica general i la política econòmica de l'estat, correspon a la Generalitat Valenciana, en els termes del que es disposa en els articles 38, 131 i en els paràgrafs 11 i 13 de l'apartat 1 de l'article 149 de la Constitució, la competència exclusiva en matèria d'agricultura i ramaderia.  
Mitjançant el Reial Decret 1.294/1985, de 17 de juliol, es van traspassar a la Comunitat Valenciana les funcions i els serveis de l'administració de l'estat, i també els mitjans adscrits a aquests, en matèria de sanitat agrària.  
Finalment, la disposició transitòria 4.ª de l'Estatut d'Autonomia de la Comunitat Valenciana i el Reial Decret 4.015/1982, de 29 de desembre, regulen el funcionament de la Comissió Mixta de Transferències, i també la manera i les condicions a què han d'ajustar-se els traspassos de funcions i serveis de l'administració de l'estat a la dita comunitat autònoma.  
Sobre la base d'aquestes previsions normatives, es procedeix a fer una ampliació dels mitjans adscrits als serveis traspassats a la Comunitat Valenciana mitjançant el Reial Decret 1.294/1985, de 17 de juliol, en els termes que es determinen a continuació.  
B) Béns, drets i obligacions que es traspassen  
Es traspassen a la Comunitat Valenciana els béns a què es fa referència en la llista adjunta número 1, en els termes que s'hi recullen.  
En el termini d'un mes des de la publicació del reial decret pel qual s'aprove aquest acord, es firmaran les corresponents actes de lliurament i recepció de mobiliari, equip i material inventariable.  
C) Mitjans personals corresponents a l'ampliació  
1. S'amplien els mitjans personals adscrits als serveis traspassats a la Comunitat Valenciana mitjançant el Reial Decret 1.294/1985, de 17 de juliol, amb el traspàs del personal del qual es fa referència nominal en la llista adjunta número 2.  
2. Aquest personal passarà a dependre de la Comunitat Valenciana en els termes legals aplicables en cada cas i en les circumstàncies que s'especifiquen en la llista adjunta número 2 i que figuren en els expedients de personal.  
3. La Subsecretaria del Ministeri d'Agricultura, Pesca i Alimentació notificarà a les persones interessades el traspàs i la nova situació administrativa tan aviat com el Govern aprove aquest acord mitjançant un reial decret.  
Així mateix, trametrà als òrgans competents de la comunitat autònoma una còpia certificada de tots els expedients d'aquest personal traspassat i els certificats d'havers referits a les quantitats que han meritat durant 1995.  
D) Valoració de les càrregues financeres corresponents a l'ampliació de mitjans  
1. La valoració definitiva del cost efectiu que, en pessetes de 1990, correspon a l'ampliació de mitjans adscrits als serveis traspassats a la Comunitat Valenciana puja a 76.838.458 pessetes.  
2. El finançament, en pessetes de 1995, que correspon al cost efectiu anual de l'ampliació de mitjans es detalla en la llista número 3.  
3. El cost efectiu que figura detallat en els quadres de valoració de la llista número 3 es finançarà de la manera següent:  
Transitòriament, fins que el cost efectiu es compute a fi de revisar el percentatge de participació de la comunitat autònoma en els ingressos de l'estat, el dit cost es finançarà, mitjançant la consolidació en la secció 32 dels pressupostos generals de l'estat dels crèdits relatius als diferents components del cost efectiu, pels imports que es determinen, susceptibles d'actualització pels mecanismes generals previstos en cada llei de pressupostos.  
Les possibles diferències que es produïsquen durant el període transitori a què fa referència el paràgraf anterior, respecte del finançament del personal transferit, seran objecte de regulació, si s'escau, en el moment de tancament de l'exercici econòmic, mitjançant la presentació dels comptes i els estats justificatius corresponents davant una comissió de liquidació que es constituirà en el Ministeri d'Economia i Hisenda  
E) Documentació corresponent als mitjans que s'amplien  
El lliurament de la documentació corresponent als mitjans traspassats es farà en el termini d'un mes des de la publicació del reial decret pel qual s'aprove aquest acord i de conformitat amb el que s'estableix en l'article 8 del Reial Decret 4.015/1982, de 29 de desembre.  
F) Data d'efectivitat de l'ampliació de mitjans  
El traspàs de mitjans objecte d'aquest acord de traspàs tindrà efectivitat a partir del dia 1 de març de 1995.  
I perquè conste, expedim aquest certificat.  
Madrid, 16 de gener de 1995.- Els secretaris de la Comissió Mixta: Antonio Bueno Rodríguez i María Blanca Blanquer Prats.


Còpia Permalink ELI